cyanic-selkie/wikianc huggingface dataset:
ארץ כינרות
ארץ כינרות שימשה כמו שאר חלקי הבקע ציר מעבר חשוב. דרך האורך החשובה עברה לאורך החוף המערבי של הכנרת וחצתה את העיר טבריה. דרכי הרוחב עקפו את האגם מדרום ומצפון. אפיק הירדן, המתחתר בקניון צר ועמוק מצפון לכנרת. והביצות שיצרו נחלי הגולן באזור הבטיחה לא אפשרו מעבר לאורך החוף הצפוני של הימה. בשל כך הדרך הראשית חצתה בעבר את הירדן רק צפונית יותר, באזור גשר בנות יעקב. כיום קיים נתיב תחבורה גם בסמוך לחוף הצפוני, המקשר את מערב הכנרת עם רמת הגולן. מדרום לכנרת נצמד המעבר הראשי בחלקו לאפיק נהר הירמוך, שם גם עברה מסילת הרכבת החיג'אזית שנבנתה על ידי האימפריה העות'מאנית והגיעה לדמשק ואל-מדינה. כפי הנראה, המעבר בתקופות הקדומות בין היישובים שהיו על שפת הכנרת התבצע באמצעות סירות.
כלכלת תושבי עמק כינרות התבססה לאורך הדורות במידה רבה על הכנרת. תושבי האזור משתמשים במי הכנרת להשקיה, לדיג ולפיתוח ענף התיירות באגם ובסביבתו.
רכס אספי
רכס אֶסְפִי (באנגלית: Espee Range) הוא רכס הרים המהווה תת-רכס של רכסי סוואנל בהרי אומינקה בצפון פרובינציית קולומביה הבריטית שבקנדה.
גובה הרכס 1,686 מטרים מעל פני הים, ושטחו 147 קמ"ר.
שמו של הרכס אומץ רשמית ב-31 באוקטובר 1942.
Drowned World/Substitute for Love
Drowned World/Substitute for Love (בעברית: העולם טובע/תחליף לאהבה) הוא שיר שהוקלט על ידי הזמרת-יוצרת האמריקאית מדונה, מתוך אלבום האולפן השביעי שלה, Ray of Light (1998). הוא נכתב והופק על ידי מדונה ויליאם אורביט, עם כותבי שירים נוספים ביניהם רוד מקיואן, אניטה קר ודייוויד קולינס. מקיואן וקר קיבלו את הקרדיטים בהערות האלבום עקב השימוש בדגימה מאחד השירים שלהם, "Why I Follow the Tigers". "Drowned World/Substitute for Love" הוא שיר פופ אמביינטי המשלב גם את סוגת הטריפ הופ, ומתאר באופן מילולי את השינוי הרוחני של מדונה והעיסוק שלה בקבלה. כמו כן, הוא עוסק אחר חיפוש אהבה אותנטית על פני בריתות שטחיות.
"Drowned World/Substitute for Love" הופץ כסינגל השלישי מתוך האלבום ב-24 באוגוסט 1998, ברחבי העולם, מלבד בארצות הברית. הוא הפך לסינגל השביעי של מדונה בספרד שדורג במקום הראשון, בעודו נמצא בעשירייה הראשונה באיסלנד ובממלכה המאוחדת. הבי-סייד שלו, "Sky Fits Heaven", הגיע למקום ה-41 במצעד שירי הדאנס קלאב.
רקע והוצאה
בין 1996 ליציאתו של Ray of Light ב-22 בפברואר 1998, עברה מדונה מספר "חוויות משנות חיים", ביניהן לידת בתה הבכורה לורדס מריה צ'יקונה ליאון, התעניינותה במיסטיקה מזרחית (תורת הנסתר) ובקבלה (תורת הסוד והמיסטיקה היהודית), וגילום התפקיד הראשי בעיבוד הקולנועי למחזמר "אוויטה" (1996). שנה לאחר מכן, בעקבות קידום הפסקול של הסרט, היא החלה לעבוד על Ray of Light; האלבום שיקף את נקודות המבט המשתנות שלה לגבי החיים. מדונה כתבה שירים עם ויליאם אורביט, פטריק לאונרד, ריק נואלס ובייביפייס. אך השירים שנכתבו עם האחרון לא הגיעו לרשימת הרצועות הסופית. הסופרת קרול בנסון ציינה כי מדובר ב"אלבום דאנס רוחני ועמוק", כאשר עיקרו מבוסס על שחרורה של מדונה מהקריירה שלה והזהויות הרבות שנטלה על עצמה במהלך השנים. האימהות ריככה את הזמרת מבחינה רגשית, מה שבא לידי ביטוי בשירים. היא התחילה לדבר על רעיונות והשתמשה במילים שרמזו על מחשבות עמוקות ואישיות, ולא במנגינות הדאנס הרגילות שאפיינו את שיריה הראשונים שהוציאה במהלך הקריירה שלה.
"Drowned World/Substitute for Love", השיר הראשון באלבום, נכתב והופק על ידי מדונה ואורביט, עם כותבים נוספים ביניהם רוד מקיואן, אניטה קר ודייוויד קולינס. המנהל של הזמר גיא עוזרי טלפן וביקש מאורביט להשתתף בהקלטות האלבום. אורביט שלח למדונה קלטת אודיו דיגיטלית שהורכבה מ-13 רצועות (DAT), וכללה גרסת דמו של הרצועה. השיר כלל דגימה מהשיר "Why I Follow the Tigers" מאת סן סבסטיאן סטרינגס, קבוצה שנוצרה על ידי קר ומקיואן כאחד. הדגימה הקולית הייתה של אדם שהקריא את המילים "אתה רואה". מאוחר יותר, נחשף שהשחקן האמריקאי ג'סי פירסון היה זה שהקליט את צמד המילים. מקיואן וקר קיבלו קרדיטים ככותביו של "Drowned World/Substitute for Love" בשל הכללת הדגימה, וגם כיוון שמבחינה נושאית הרצועה עוקבת אחר קו העלילה שהתרחש ב-"Why I Follow the Tigers". מדונה הייתה מעריצה גדולה של עיצוב הפנים של קולינס וביקשה ממנו לעצב מועדון לילה של אחד מחבריה במיאמי. בהמשך, הוא הוכר כאחד הכותבים בשיר.
כרצועה החשובה ביותר באלבום לפי הזמרת, "Drowned World/Substitute for Love" הופץ כסינגל השלישי מ-Ray of Light ב-24 באוגוסט 1998, ברחבי העולם, למעט בארצות הברית. בשוק האחרון, הסינגל השני מתוך האלבום "Ray of Light" הופץ באיחור של חודש, אז חברת התקליטים של מדונה החליטה להוציא את "Drowned World/Substitute for Love" מחוץ לאמריקה הצפונית, ובכך לסגור את הפער בן החודש בין הסינגל הבא, "" (1998). עבור השיר נוצרו רמיקסים בידי מוזיקאים כמו בריאן "BT" טרנסאו וסאשה. לפי בילבורד, הרמיקסים של "Drowned World/Substitute for Love" היו למצופים ביותר מהאלבום.
הקלטה והרכב
"Drowned World/Substitute for Love" הוקלט, עם שאר האלבום, באולפן לאראבי נורת' בצפון הוליווד, קליפורניה. המאסטרינג שלו בוצע על ידי טד ג'נסן באולפני סטרלינג בניו יורק. הוא תואר כשיר פופ אמביינטי, ושמו נגזר מרומן המדע הבדיוני הפוסט-אפוקליפטי של הסופר הבריטי ג'יי. ג'י. באלארד, (1962). הקלטת הגרסה הסופית התקדמה בצורה משמעותית בזכות קלטת ה-DAT, אותה תיאר אורביט כ"סרנדיפיות". עם זאת הם שמרו על ה"חספוס" הראשוני, והתנגדו להוספת יותר מדי שינויים. המפיק הוסיף אפקטים "מהדהדים" בעלי פעימות אקראיות, וצלילי התופים נוצרו באמצעות חיבור קטעי מוזיקה מסוימים. מדונה ואורביט ניהלו מפגש הקלטות בלוס אנג'לס, אך הדבר לא הצליח. במקום זאת, אורביט הזמין את פרגוס ג'ראנד לנגן על התופים באולפן הקלטות בלונדון. אורביט ערך את הצלילים בתחנת העבודה שלו וחתך אותם באופן ידני, במקום להשתמש בתוכנת עריכה אוטומטית כמו ReCycle.
השיר מתחיל עם מוזיקת אווירה וצלילי סטריאו בעלי תנודות שונות. הקטע נמשך 40 שניות. המוזיקה מתחלפת לטריפ הופ וברקע נשמעים צלילים פסיכדליים. בעת שהדגימה של מקיואן כוללת את המילים "אתה רואה", מדונה מבצעת את המילים הראשונות, "החלפתי תהילה באהבה / ללא מחשבה שנייה", ובסביבות הדקה ה-1:30, התופים מתחילים עם הפזמון הראשון. הקומפוזיציה נבנית לאט, עם צלילי גיטרה דמויי ג'ימי הנדריקס המשלימים את המוזיקה עצמה. גיטרה אקוסטית נשמעת החל מהדקה ה-2:49, וצלילי פסנתר נשמעים במקצת. למיקס מתווספים ארפג'ים המורכבים מגיטרה חשמלית, ובסופו של דבר צלילי התופים הופכים לדומיננטיים. אורביט מוסיף צלילי גיטרות נוספים ומגביר את הווליום כשהצלילים האלקטרוניים הופכים לדומיננטיים גם כן. השירה של מדונה צוברת תאוצה ועוצמה, וכוללת את השורות, "אין דוכן לילה אחד, לא רחוק מהאדמה / אין אש שאני יכולה להצית", ולפתע מתפוגגת. לאורך השיר, שירתה של מדונה "מאופקת" באופייה, ומעוררת דימויים והרהורים, כאשר המנגינה תוארה כ"עדינה" למאזין. בראיין לארק מ-The Michigan Daily תיאר את השירה והנימה של מדונה כ"בעלת נשמה". לפי התווים שפורסמו ב-Musicnotes.com, השיר נקבע בסימן זמן משותף, ונכתב בסולם סי מז'ור. יש לו קצב איטי של 72 פעימות בדקה כשקולותיה של מדונה נעים מהתווים של F♯3 ועד A4. הרצועה מתחילה במהלך הרמוני בסיסי של F♯5–G♯5–E5–A5–G♯5, המשתנה ל-A5–G♯5–B–C♯m7 במהלך שאר הבתים ו- בפזמון.
מבחינה לירית, "Drowned World/Substitute for Love" מוצא את מדונה לוקחת דין וחשבון על חייה, התהילה וההתרפקות שלה, תוך כדי הערכת הקריירה והמסע שלה. זהו תקציר של חווית התהילה שלה, המודגם בשורות כגון, "קיבלתי בדיוק את מה שביקשתי [...] רצצה, ממהרת בחזרה לעוד [...] ועכשיו אני מגלה, שיניתי את דעתי". ריקי רוקסבי, מחבר הספר, The Complete Guide to the Music of Madonna, ציין שהרצועה הסתיימה בשורה "זוהי הדת שלי", המציינת את המחשבות והנושאים הרוחניים הקיימים ב-Ray of Light. לדברי הסופרת והעיתונאית הבריטית לוסי או'בריאן, שחיברה את הספר, Madonna: Like an Icon, המילים של השיר נוגעות בתשוקתה של מדונה לתהילה וכיצד היא הרסה בסופו של דבר את מערכות היחסים האישיות שלה, ובכך "הגדירה את הטון לאלבום". בריאיון למגזין Q, מדונה הסבירה:
ביקורת
לוסי או'בריאן שיבחה את השימוש בצלילים אלקטרוניים ובצפצופים ברצועה, כמו גם את "קול הפעמונים" של מדונה, וקבעה שזו תוצאה של ההכשרה שקיבלה מתקופת Evita (1996). קנת' ביילן, מחבר הספר, The Lyrics of Civility, הכריז על האלבום כ"נתח מהאוטוביוגרפיה של מדונה", ושיבח את המילים על כך שתיארו את חייה של הזמרת. אלן מאטז כתב בספר, The Madonna Companion, כי המילים לא יצרו רושם של "משחקי מילים מתוחכמים", אך ראויות לשבח על כך שסיפרו את האמת על חייה והקריירה של מדונה. סטיבן תומאס ארלוויין מ-AllMusic הגדיר את השיר כ"מתערבל" ו"מדיטטיבי". דייוויד בראון מאנטרטיינמנט ויקלי תיאר את השיר, יחד עם "Frozen" מהאלבום, כ"עוצרי נשימה", והחמיא לקצב שלו. סאל צ'ינקוומני מ-Slant Magazine טען שהליריקה של מדונה "כנה" ו"רגשית" בצורה שלא הייתה מאז תקופת אלבום האולפן הרביעי שלה, (1989).
מבקרים אחרים החמיאו לאופי השונה של השיר והפקתו. בסקירה של האלבום ב-The Michigan Daily, בראיין לארק אמר, "['Drowned World/Substitute for Love'] [יוצר] קתרזיס פופ מבריק, אקסטטי, שכמעט מאפיל על כל טעות שהיא אי-פעם עשתה, כולל העיסוק בבתולים, תמיכה בשן זהב וקיום אקטים מיניים בפומבי בעברה המלוכלך", החלק האחרון בביקורת של לארק מתייחס למעשיה של מדונה במהלך אלבום האולפן החמישי שלה, (1992). רוב שפילד מרולינג סטון מצא שזהו "השיר המדויק לפתיחתו" של Ray of Light והרצועות השונות שבו מלאות בסתירות. זאת, תוך מתן תשומת הלב לאלמנטים המוזיקליים השונים, לרבות צלילי תופים, מיתרים, צפצופים במחשב וכן "מלכודות ג'ונגל". מעבר לכך, שפילד ביצע השוואות שונות בין הניתוח המוזיקלי של השיר לסיטואציות שונות בחיים עצמם. הוא סיים באומרו שהרצועה נשמעת "רועשת, דביקה ומגוחכת", אך בעלת רגש מוזיקלי. בביקורת על אלבום הלהיטים השני של מדונה (2001), מבקרת המוזיקה שרלוט רובינסון מ-PopMatters שיבחה את עבודת ההפקה המוזיקלית של אורביט ברצועה יחד עם רצועות נוספות מ-Ray of Light. היא הוסיפה כי השירים הם "הוכחה ליכולתו להשתמש בגאדג'טים ובקוסמות אלקטרוניות לא כדי להרחיק את המאזינים, אלא כדי למשוך אותם פנימה".
הצלחה מסחרית
בממלכה המאוחדת, "Drowned World/Substitute for Love" הופיע לראשונה במקום העשירי במצעד הסינגלים הבריטי ב-5 בספטמבר 1998. הוא ירד במהרה במצעדים, והיה נוכח בסך הכול במשך תשעה שבועות ב-100 העליונים. השיר נמכר בסך הכל ב-90,651 עותקים במדינה נכון לאוגוסט 2008, לפי חברת המצעדים הרשמית (OCC).
ביבשת אירופה, "Drowned World/Substitute for Love" נכנס למצעד הסינגלים הספרדי הרשמי ודורג במקום העשירי בתאריך ב-29 באוגוסט 1998. בשבוע שלאחר מכן, הוא עלה למקום הראשון, שם שהה שבוע אחד. זה היה הסינגל השלישי מ-Ray of Light שהגיע לראש המצעד – והסינגל השביעי של מדונה שעשה זאת בסך הכול - לאחר ש-"Frozen" ו-"Ray of Light" עשו זאת כאשר הופצו קודם לכן. באוסטריה, השיר הגיע למקום ה-34, ונשאר במצעד במשך שבוע אחד בלבד. בשווייץ, הוא הגיע למיקום השיא שלו כאשר דורג במקום ה-31 בשבוע השני ליציאתו, ונשאר במצעד במשך חמישה שבועות בסך הכול. השיר זכה להצלחה רבה יותר במצעד הסינגלים הצרפתי, שם הופיע לראשונה במקום ה-88 ועלה בהדרגה, כאשר דורג לבסוף במקום ה-42 ונשאר במצעד במשך 17 שבועות בסך הכול. בהולנד, השיר הופיע לראשונה במקום ה-63, ועלה למקום ה-43 למשך שבוע אחד. בשוודיה, השיר הופיע לראשונה במקום ה-41 אך ירד למקום ה-57 בשבוע הבא.
באוסטרליה, "Drowned World/Substitute for Love" הופיע לראשונה במקום ה-74, והגיע בשיאן למקום ה-16 בשבוע שלאחר מכן לפני שיצא מהמצעד. במצעד הסינגלים של ניו זילנד, השיר הופיע לראשונה במקום ה-30, עד שהגיע בשיאו למקום ה-21, ואז ירד. כיוון שהשיר לא הופץ באופן רשמי בארצות הברית, הוא לא דורג במצעד הבילבורד הוט 100 או כל מצעד אחר ממצעדי הבילבורד. עם זאת, הבי-סייד שלו "Sky Fits Heaven" הצליח להגיע למקום ה-41 במצעד שירי הדאנס קלאב האמריקאי, בסיוע הרמיקסים שלו שיצאו במטרה לעזור בקידום שלו.
במצעדי סוף השנה, הצליח "Drowned World/Substitute for Love" להופיע במקום ה-24 במצעד הסינגלים האיסלנדי שפורסם ב-1998. הצלחתו של "Drowned World/Substitute for Love" בישראל לא תועדה מעולם, אך בתקופה בה יצא הופצו הסינגלים הבאים מ-Ray of Light: "" ו-"Nothing Really Matters", שהצלחתם במדינה תועדה באופן חלקי.
וידאו קליפ
הווידאו קליפ הנלווה ל-"Drowned World/Substitute for Love" בוים על ידי וולטר סטרן וצולם ב-26–27 ביוני 1998 במלון קלארידג' ובכיכר פיקדילי בלונדון. הוא כולל הופעות קמע של אניטה פלנברג וסטיב סטריינג'. הוא הופץ בספטמבר 1998, ומציג את מדונה עוזבת את ביתה כשצלמי פפראצי רודפים אחריה. לבושה בשחור, היא כל הזמן רצה, ובורחת גם משאר הידוענים בבר של המלון. חוץ מזה של מדונה, הפנים של כל השאר מעוותים. ברצף אחר של הקליפ, מדונה חולפת על פני עוזרת בית מלון שמחייכת אליה. הזמרת מחייכת כשהבזקי המצלמה כבים; המשרתת בדיוק מצלמת אותה. מדונה שוב בורחת, רצה כל הדרך הביתה אל זרועות בתה, שרה שהיא "שינתה את דעתה" על היותה ידוענית.
הקליפ עורר מחלוקת בין-לאומית של הסצנות שבהן מדונה נרדפת על ידי פפראצי כשהם רוכבים על אופנועים; תרחיש דומה לתקריות שהובילו למותה של דיאנה, נסיכת ויילס ב-1997. הפובליציסטית של מדונה, ליז רוזנברג, אמרה שלקליפ אין שום קשר למותה של דיאנה ובמקום זאת עוסק "ביחס של מדונה לתהילה [...] ישנם צלמי פפראצי בקליפ. אבל זה לא שלמדונה לא היה ניסיון איתם. זה יום בחייה של מדונה". בעל הטור מת'יו רייט מדיילי מירור אמר "אין להכחיש את קווי הדמיון [למותה של דיאנה]", ומצא שזה מגעיל.
הופעות חיות
ב-23 בנובמבר 1998 הופיעה מדונה בתוכנית הטלוויזיה הספרדית, El Séptimo de Caballeria (באנגלית: 7th Cavalry), אשר שודרה ב-RTVE וביצעה את "Drowned World/Substitute for Love", יחד עם שירה הנוסף "The Power of Good-Bye". שלוש שנים מאוחר יותר, מדונה קראה לסיבוב ההופעות העולמי שלה "Drowned World Tour" על שם השיר, וביצעה אותו כשיר הפתיחה. היא נכנסה לבמה בין אדים של קרח יבש, לבושה בחולצה שחורה ללא שרוולים, עליונית מוצלבת עם שרוול רשת אחד, מכנסי ג'ינס עם רוכסנים ורצועות עור, קולר משובץ וחצאית משובצת וביצעה את השיר בעמידה על במה גבוהה. במהלך אותו סיבוב ההופעות, נעשה שימוש במילים האחרונות מהשיר ("עכשיו, אני מגלה ששיניתי את דעתי/זוהי הדת שלי") בסיום הביצוע של "Ray of Light". ההופעה בפאלאס של אובורן הילס באובורן הילס, מישיגן ב-26 באוגוסט 2001, יצאה לאור כחלק מאלבום ההופעה והווידאו, Drowned World Tour 2001, שיצא לאור ב-13 בנובמבר 2001. מייקל האברד מ-MusicOMH הפנה ביקורת חיובית כלפי ההופעה, ואמר שהיא "יפה". ג'ושוע קלובר מ-Spin תיאר את הגעתה של מדונה במהלך ההופעה כ"[הזמרת] לוקחת את מלחמת הסטייל לבמה".
במהלך סיבוב ההופעות השביעי של מדונה, "Confessions Tour" ב-2006, מדונה התיישבה על אמצע הבמה וביצעה גרסה אקוסטית ומופשטת של "Drowned World/Substitute for Love". הצטרף אליה יצחק סינואני מבית המרכז לקבלה בלונדון, שגם נכח מוקדם יותר במופע לביצוע השיר "Isaac". בכתבה שפרסם בפיצ'פורק מדיה, סטיבן דיזנר החמיא לשירתה של מדונה, ואמר כי "יש לה טווח עמוק ולבבי יותר שעובד בצורה הטובה על בלדות כמו 'Drowned World/Substitute for Love'". השיר לא נכלל בספיישל הטלוויזיוני של NBC,, ששודר ב-22 בנובמבר 2006, אך הוא נכלל במהדורת ה-DVD שהופצה לאחר מכן ברחבי העולם. הרצועה בוצעה במהלך ההופעה שאירעה בלונדון במהלך סיבוב ההופעות, "Rebel Heart Tour", ב-2 בדצמבר 2015, ב-O2 ארנה, לזכרו של קולינס, שנפטר שנתיים קודם לכן. בשנה שלאחר מכן, נכללה הרצועה כחלק מרשימת השירים של המופע שלה "Madonna: Tears of a Clown" במלבורן, אוסטרליה. ההופעה החלה כאשר מדונה עמדה על הבמה, בתחפושת של ליצן המורכבת משמלה מנופחת, המורכבת מצבעים ורודים וצהובים, כשהיא רוכבת על תלת-אופן.
קרדיטים
הקרדיטים מותאמים מהערות האלבום של Ray of Light.
יוסי קוצ'יק
יוסי קוצ'יק (נולד ב-14 בנובמבר 1951 בישראל) הוא פעיל ציבור ואיש עסקים ששימש כמנכ"ל משרד ראש הממשלה בתקופת כהונתו של אהוד ברק כראש הממשלה.
ביוגרפיה
סיים בקיץ 1970 תיכון עירוני א' בתל אביב. בין השנים 1970 ל-1975 שירת בחיל האוויר והשתחרר בדרגת סרן. בין 1978 ל-1980 שימש כיועץ פוליטי לחבר הכנסת יגאל אלון. בשנת 1988 שימש כמנכ"ל משרד הקליטה וכסמנכ"ל למינהל במשרד הבריאות בין 1989 ל-1991. בין השנים 1991 ל-1994 שימש כראש משלחת העלייה בצפון אמריקה. ב-1994, שימש בו זמנית גם כראש המשלחת של הסוכנות היהודית בצפון אמריקה. בין השנים 1994 ל-1999 שימש כממונה על השכר במשרד האוצר. באפריל 1999 עזב את משרד האוצר ומונה לסמנכ"ל בנק דיסקונט, וביולי אותה שנה חזר שוב לשירות המדינה כמנכ"ל משרד ראש הממשלה
שימש כמנכ"ל המשרד תחת ראש הממשלה אהוד ברק, לאורך כהונתו בין השנים 1999 ל-2001. לאחר הפסדו של ברק בבחירות עבר לפעילות עסקית. בין השאר שימש כיו"ר חברת כוח האדם מנפאואר וכיו"ר חברת נת"ע - נתיבי תחבורה עירוניים, האחראית על פרויקט המערכת להסעת המונים במטרופולין תל אביב. לקראת הבחירות לכנסת ה-18 הצטרף לתנועה החדשה שרצה ברשימה משותפת עם מפלגת מרצ. לאחר הבחירות לכנסת ה-19 מונה לעמוד בראש צוות המשא ומתן הקואליציוני של מפלגת "התנועה".
בעל תואר ראשון במדע המדינה ויחסים בינלאומיים ותואר שני במינהל ציבורי, שניהם מהאוניברסיטה העברית בירושלים. חבר בהנהלת המכון הישראלי לדמוקרטיה.
ביוני 2017 מונה לעמוד בראשות הוועדה לבחינת סמכויות הנהלת משרד האוצר.
בעלים של "קוצ'יק יזמות ניהול וייעוץ בע"מ" שמתמחה בתחום הסכמי שכר ועבודה, שותף עם מירב פרסי צדוק בתחום האסטרטגיה התקשורתית.
חבר דירקטוריון ביטוח ישיר וחבר בוועדה המייעצת בישראל של קרן וקסנר.
נשוי לנירית ואב לשלושה, מתגורר בהרצליה.
פיזיקה אטומית
פיזיקה אטומית (או פיזיקת האטום) היא ענף הפיזיקה העוסק בקליפות האלקטרונים.
לעיתים נהוג לשייך את המונח "פיזיקה אטומית" לכל מה שקשור לאנרגיה גרעינית ופצצות גרעיניות, קרוב לוודאי בשל השימוש הזהה במילים "אטומי" ו"גרעיני" בשפת הדיבור. אך הפיזיקאים מבחינים בין פיזיקה אטומית (העוסקת בהשפעות קליפות האלקטרון והספין הכללי של הגרעין ובמטען החשמלי) לבין פיזיקה גרעינית (העוסקת בכוחות הפועלים בתוך גרעין האטום ובתגובות הגורמות לשינוי, כגון ביקוע גרעיני או רדיואקטיביות).
ניתן לציין את תחילת הפיזיקה האטומית בגילוי ופיענוח הקווים הספקטראליים. אלה הם קווים המוגדרים במדויק בספקטרום של אטומים חופשיים (הכוונה במילה חופשי היא שהם במצב צבירה בו האטומים אינם קרובים האחד לשני, ולכן השפעתם ההדדית זניחה).
חקר הקווים הללו הוביל לניסוח מודל האטום של בוהר ולהבנתו הנוכחית של מבנה קליפות האלקטרון כפי שמתואר במודל הפלנטרי, המהווה בסיס לכל הידע בכימיה.
חקר האטום הבודד
בחקר הפיזיקה האטומית מתייחסים אך ורק לאטום הבודד, או ליון הבודד. בתחום זה בוחנים תהליכים כמו יוניזציה ועירור אלקטרונים על ידי התנגשות פוטונים או חלקיקים גרעיניים אחרים. בגז, מרווח הזמן לתגובה בין אטום אחד למשנהו הוא יחסית גדול, לעומת התגובות הקורות בגרעין עצמו ובאלקטרונים שסביבו, כך שמחקר הפיזיקה האטומית משמש למעשה כיסוד למדעי האטמוספירה ולחקר פיזיקת הפלזמה.
תצורות אלקטרונים
לכל אטום יש את רמות העירור הקבועות בו האלקטרונים סביבו יכולים להיות. על מנת לעבור מרמה לרמה, יש "לעורר" את האלקטרון, זאת בדרך כלל על ידי קליטת אנרגיה מאור (פוטונים), משדה אלקטרומגנטי, או מהתנגשות עם חלקיקים אחרים (בדרך כלל אלקטרונים אחרים). אלקטרונים הממלאים רמת עירור (הנקראת גם "קליפה") נמצאים "במצב קשור". אנרגיית הקשר היא האנרגיה הנדרשת להוצאת האלקטרון מהקליפה בה הוא נמצא ועד לניתוקו מהגרעין (באופן תאורטי עד לאינסוף מרחק מהגרעין). כל אנרגיה נוספת הנספגת באלקטרון, הופכת לאנרגיה קינטית לפי חוק שימור האנרגיה והאטום עבר אז תהליך הנקרא יוניזציה.
היסטוריה
ניתן לשייך את תחילת הפיזיקה האטומית - לתחילת המאה ה-18, כאשר ג'ון דלטון חידש והכיר בתאוריית המבנה האטומי של החומר, או בשנת 1814 בגילוי קווי הספקטרום על ידי מומחה העדשות הגרמני יוזף פון פראונהופר, במנעד האור המגיע מהשמש.
מאז תחילת המאה ה-20 תחום זה התקדם בצעדי ענק, הודות לפיתוח כוח המחשוב, שאיפשר הדמיה ובדיקה של דגמים מסובכים, לגבי התנגשויות, וכן הקמת מאיצי חלקיקים לבחינת התאוריות השונות בתחום.
השפעות
לגילויים בתחום הפיזיקה האטומית היו השפעות על תחומי מדע אחרים. עצם גילוי הספקטרום הייחודי לכל אחד מהיסודות, הוביל לגילויים רבים בתחום האסטרונומיה, שכן אפשר היה לזהות אילו יסודות נמצאים בכוכבים וגרמי שמיים אחרים. כך למשל נתגלה היסוד הליום בשמש, עוד בטרם נודע על כדור הארץ.
החל משנת 1988 הופיעו מספר תאוריות בנושא מדעי המוח והבנת החשיבה, הנסמכים על מודלים מתחום הספין של האלקטרון.
לגילויים האחרונים בפיזיקה האטומית השפעות גם בתחום הפיזיקה והפסיכולוגיה.
אי הקופים 2: נקמתו של לה צ'אק
אי הקופים 2: נקמתו של לה צ'אק הוא משחק הרפתקה שפותח ופורסם על ידי LucasArts ב 1991. זה היה המשחק השני בסדרת אי הקופים, שיצא בעקבות הסוד של אי הקופים, והמשחק השישי של LucasArts שהשתמש במנוע SCUMM. בנוסף היה זה המשחק הראשון שהשתמש במערכת הקול iMUSE.
הסיפור מרכזי של המשחק הוא על אדם אשר שואף להיות פירט בשם גייבראש ת'ריפווד. לאחר שהביס לה צ'אק הרוח פירט בסוד של אי הקופים, ההמשך כולל ניסיונות של גייבראש למצוא את האוצר המסתורי, ולזכות בחזרה באהבה של איליין.
קהלת רבה
קהלת רבה (ידוע גם בשם: מדרש חזיתָ על שם הפסוק הפותח: 'חזיתָ איש מהיר במלאכתו') הוא מדרש אגדה על קהלת.
המדרש מחולק לארבעה חלקים וחלקים ממנו נמצאים במדרש רות רבה. מקורותיו הם מיצירות ארץ ישראל הקדומות ומהתלמוד הירושלמי ומהתלמוד הבבלי. עורכו הסתמך על כמה מסכתות מהתלמוד ומכאן יש חוקרים, אשר מתארכים את זמן חיבורו לתקופת הגאונים. המדרש עוסק במגילת קוהלת, שעורכו שואב ממדרשים אחרים כגון בראשית רבה, ויקרא רבה, שיר השירים רבה ופסיקתא דרב כהנא.
תוכן המדרש
המדרש מסביר את מגילת קוהלת כאלגוריה דתית. לדוגמה בכל מקום אשר הספר מדבר על אכילה ושתייה באופן חיובי, מסביר המדרש כי מדובר בחדוות לימוד התורה ומעשים טובים. המדרש פותח בדרשות על קדושתו של ספר קהלת ומציג את שלמה המלך כנביא. הדרשה הראשונה פותחת במילים 'זה שאמר הכתוב ברוח הקודש על ידי שלמה מלך ישראל'. הדרשה מסיימת בלשון: 'מיד שרתה עליו רוח הקודש ואמר שלושה ספרים הללו: משלי, שיר השירים וקהלת'.
אזכוריו של המדרש
מדרש קהלת רבה מוזכר בחיבורים מימי הביניים, אצל רש"י בפירושו לתורה, אצל הרמב"ם, הרמב"ן, רבינו בחיי ובילקוט שמעוני.
למגילת קהלת יש מדרש קטן יותר בהיקפו, אשר יצא לאור בידי שלמה בובר ושמו "קהלת זוטא". כאשר פרשני ימי הביניים כרש"י מזכירים את מדרש קהלת, הם ככל הנראה מתכוונים למדרש "קוהלת זוטא".
מבנה המדרש
המדרש מחולק לארבעה סדרים על פי סידור המסורה
DeWolff
DeWolff (מהולנדית: הזאב, מבוטא: דה וולף) היא להקת רוק בלוז ורוק פסיכדלי הולנדית, שהוקמה בשנת 2008 על ידי רובין פיסו, ומכילה שלושה כלים: אורגן האמונד (רובין פיסו), גיטרה חשמלית (פאבלו ואן דה פול) ותופים (לוקה ואן דה פול).
היסטוריה
את הלהקה הקים רובין פיסו, קלידן הולנדי, בשנת 2008 יחד עם שני האחים לבית ואן דה פול, פאבלו ולוקה. הלהקה זכתה בפרס הראשון בגמר הלאומי של קונסטבנדה בשנת 2008. זו הייתה הלהקה הראשונה שזכתה בתולדות אירוע זה, שכן עד אז זכו רק אמנים יחידים. בזמן ההופעה צפה בהם האמרגן רון אנגלן (REMusic Records) ויחד הם חתמו על חוזה הקלטות באוגוסט 2008. בינתיים הם ביצעו הופעות חיות רבות באמסטרדם. בשנת 2010 הם העבירו את הטורים הראשונים שלהם בחו"ל, בעיקר בבלגיה ובגרמניה. 2011 היא השנה בה סצינות בינלאומיות רבות מתעניינות בלהקה, ובמיוחד צרפת, הונגריה, ואיטליה, שבהן הופיעו מספר פעמים. בשנת 2012 הוענקו מספר הופעות גם בצרפת, אוסטריה, שווייץ, איטליה, גרמניה ופולין. בנובמבר 2011 חתמו חברי הלהקה על חוזה הקלטות עם חברת התקליטים "GoSet Music", שהוציאה את הסינגל "Do Not You Go Up The Sky" ואת האלבום "Orchards / Lupine" באוסטרליה וניו זילנד. ב־8 במאי 2012, אלבום זה יצא באיטליה תחת התווית "OTRLive / Universal". הלהקה הוציאה עד היום 6 אלבומים, כולל שני אלבומים מהופעה חיה שנקראו "Live & Outta Sight" ו- "Live & Outta Sight ii". כל האלבומים פורסמו גם בפורמט וויניל. בסוף 2011 שודר סרט תיעודי על סיבוב ההופעות של הלהקה בטלוויזיה ההולנדית. לאחר מספר חודשים באולפן, האלבום "DeWolff IV" יצא לאור ב־8 ביוני 2012. ניתן לראות את צד ה- B של אלבום זה כ-"אופרה" של 5 שירים מוקלטים הקשורים זה לזה. כדי לקדם את מכירות האלבום, הלהקה הופיעה במועדונים והפסטיבלים ההולנדיים הגדולים ביותר. בזירה הבינלאומית הם הופיעו על הבמות המרכזיות של פסטיבל גל הארצו (איטליה) ופסטיבל זאפנאלה ובאד דוברן (גרמניה), וכן מופעים באוסטרליה, איטליה, בלגיה, גרמניה, אוסטריה, שווייץ ורוסיה.
נגינה
הסגנון העיקרי של הלהקה הוא רוק כבד עם נגיעות של בלוז רוק ורוק פסיכדלי. אמנם הלהקה הוקמה בשנת 2008, אך סגנונה דומה יותר לסגנון הרוק שהיה פופולרי בשנות השבעים והשישים. לדוגמה, אורגן האמונד שהיה בשימוש נפוץ בשנות השישים הוא אחד הכלים המרכזיים של הלהקה: תפקידו של רובין פיסו דומיננטי בדיוק כמו תפקיד הגיטרה של פאבלו ואן דה פול. הנגינה של הלהקה מאופיינת בעיקר בסולואי נגינה ארוכים, בעיקר סולואי גיטרה וקלידים, אך גם סולואי תופים וכלי הקשה כמו בשיר Medicine.
יצחק קינן
יצחק קינן (1942 – 14 באוקטובר 2021) היה פוליטיקאי, מחנך, סופר, משורר, מחזאי ותסריטאי ישראלי, שכיהן כראש מועצת בית שאן בשנים 1974–1983.
ביוגרפיה
יצחק קינן נולד במרוקו בשם יצחק (איז'ק) ועקנין, ועלה לישראל ב-1952 במסגרת עליית הנוער. בעקבות אחיו הבכור שעלה ב-1948 והתגייס לחיל הים, עלתה משפחתו של קינן כולה והתיישבה בקריית ים. קינן התחנך בכפר הנוער נווה הדסה ובקיבוץ תל יצחק. את שירותו הצבאי עשה בשורות הנח"ל, וסיים קורס מ"כים בנח"ל המוצנח. השתתף במלחמת ששת הימים, במלחמת ההתשה ובמלחמת יום כיפור.
קינן הוא בוגר הסמינר למורים בנהלל. עבד כמורה, מחנך ומנהל בית ספר בעיר בית שאן, סיים תואר ראשון בהיסטוריה וספרות עברית באוניברסיטת חיפה.
ב-1974 נבחר לכהן כראש המועצה של בית שאן מטעם מפלגת העבודה, וכיהן בתפקידו שתי קדנציות, עד לשנת 1983.
ב-1984 נשלח לצרפת כשליח "עליית הנוער" במערב אירופה. ב-1987 מונה למנכ"ל אמנות לעם, תפקיד בו כיהן עד 1992.
בין השנים 2001–2004 נשלח שוב לצרפת, כשליח הסוכנות היהודית.
קינן נפטר ב-14 באוקטובר 2021 בכפר סבא בגיל 79. הוא היה אב לארבעה ילדים.
במרץ 2023 נקרא על שמו רחוב בקריית ים א'
יצירתו
ב-1970 קיבל קינן פרס ראשון על הסיפור הקצר "קבר בהר הזיתים" במסגרת התחרות "שלושה סיפורים" של משרד החינוך.
בתחילת שנות ה-70 כתב את המילים של השיר "ים השיבולים", ללחנו של חיים אגמון, ללהקת הזמר של בית שאן. החיבור בין ים לשיבולים מקורו במגוריו בקריית ים ואחר כך בעמק בית שאן. השיר התפרסם לאחר שבוצע על ידי להקת הגבעטרון. בנוסף חיבר את השירים "עמק שלי", "פנס בשלכת", "ברוש של עצבות" ואחרים. ב-1976 קיבל את פרס משרד החינוך על הסיפור הקצר "מעשה בתיק". בהמשך פרסם מספר רומנים, מחזה, וכן ספר ילדים, "נחש הפלא ממראכש".
ב-1998 כתב תסריט קצר, "זכייה במוות", שזכה בפרס הצטיינות של "רשת". שנה לאחר מכן כתב תסריט באורך מלא, "אבא שיקר".
אי הקופים 3: קללת אי הקופים
אי הקופים 3: קללת אי הקופים הוא משחק הרפתקה שפותח והופץ על ידי לוקאס ארטס בשנת 1997 והוא המשחק השלישי בסדרת משחקי אי הקופים. זה המשחק ה-12 והאחרון מבית לוקאס ארטס שהשתמש במנוע ה-SCUMM, ששודרג למנוע GrimE במשחק הבא בסדרה.
המשחק ממשיך בעלילותיו של גייבראש ת'ריפווד המנסה לבטל קללה על אהובתו איליין מארלי.
גן החיות שנברון
היסטוריה
גן החיות שנברון הוקם בתור מתחם מלכותי ב-31 ביולי 1752. מאז הקמתו עבר שינויים רבים, אולם הוא עדיין פעיל במקום בו הוקם. את גן החיות ייסד פרנץ הראשון, קיסר האימפריה הרומית הקדושה, אשר רצה להקים גן חיות מלכותי במושב הקיץ שלו.
בעבר כלל מספר מועט של מינים שהוחזקו ב-12 כלובי-ברזל קטנים ואחידים, שהיו ממוקמים זה ליד זה כדי לאפשר צפייה בכל בעלי החיים. הקיסר התנגד להבאת טורפים לגן החיות בגלל שריחם הפריע לו, ולכן בתחילת דרכו כלל גן החיות מיני אנטילופות שונים ועופות. עם הזמן, קיבל גן החיות שנברון בעלי חיים נוספים שניצודו בארצות רחוקות בעת מסעותיו של הקיסר ואנשים אחרים או נקנו מקרקסים וגני חיות נודדים. דובי קוטב, לדוגמה, הובאו מהאזור הארקטי בשנת 1873. בעלי חיים אחרים, דוגמת הג'ירף, לא שרדו את המסעות ומתו בדרך. בתקופת התפתחותו של גן החיות בעלי החיים הוחזקו בתנאים לא טובים ורבים מהם סבלו מרעש הקהל הרב, מתזונה לקויה וטיפול לא נכון.
החל מהמחצית השנייה של המאה ה-20, עם התפתחות גני החיות ברחבי העולם, השתכלל מאוד גן החיות ותנאי אחזקתן ורווחתן של החיות השתפרו. כיום מחזיק גן החיות מינים רבים מאוד של בעלי חיים, מהם מינים בסכנת הכחדה, במתחמים גדולים יחסית - יותר מבעבר, ונעשים מאמצים לדמות את סביבתן הטבעית של החיות. ב-14 ביולי 1906, בגן החיות שנברון נולד הפיל הראשון שנולד בגן חיות אי-פעם. בשנת 1980 הוחזקו בגן כ-4,000 בעלי חיים ממינים שונים, אולם מאז המספר הצטמצם בשל המגמה לשפר את תנאי חייהן של החיות, וכיום מוחזקים בגן כ-2,500 בעלי חיים.
גן החיות שנברון הוא מגני החיות המעטים בעולם המחזיקים פנדה, בעל חיים המצוי בסכנת הכחדה וקשה מאוד לגדלו בשבייה. מוקדי התעניינות אחרים הקיימים בגן החיות הם ביתן יער הגשם בו עוברים המבקרים דרך צמחייה המדמה את יער האמזונאס וצופים בבעלי חיים שונים ואקווריום גדול המאפשר למבקרים לצפות בבעלי חיים ימיים. גן החיות מציע למבקרים פעילויות סמליות כגון "אימוץ בעל-חיים" בעבור תרומת כסף. פעילויות אחרות כוללות, לדוגמה, השכרה של אזור מסוים בגן החיות עבור קיום אירוע. בנוסף למתחמים הרגילים, בגן החיות מתחמים ייעודיים עבור קבוצות מסוימות של בעלי חיים או עבור אזורי מחיה מסוימים, בהם הם מוחזקים בתנאים המיוחדים המתאימים להם. קיימים מתחמי זוחלים, עופות וחרקים, ומתחמי ביצת מנגרובה, מדבר ומערה. בתחילת 2004 נפתח בגן החיות מתחם "פולריום" (מהמילה polar - קוטב) שבו מוחזקים בעלי חיים מאזור הקוטב, הרגילים לסביבה קרה מאוד.
בשנת 1992 הועבר הגן לבעלות פרטית ומאז ועד שנת 2007 הוא נוהל על ידי הלמוט פכלאנר, המכהן גם כנשיא הקרן העולמית לשימור חיות הבר באוסטריה. פכלאנר הצליח לחדש חלקים רבים בגן החיות. בתחילת 2007 פרש פכלאנק, ומאז מנהלת אותו סגניתו. גן החיות שנברון לוקח חלק בתוכניות שימור מינים בסכנת הכחדה ופעילויות מחקר מדעי, והוא חבר באיגוד גני החיות והאקווריומים האירופאי ובאיגוד גני החיות האוסטרי. גן החיות מפעיל גם תוכניות הכוללות פעילויות חינוכיות עבור קבוצות של ילדים המבקרים בגן מטעם בית ספרם.
בגן החיות שנברון אירעו במשך השנים מספר תאונות טראגיות בין בעלי החיים למטפליהם. בשנת 2002, תקף והרג יגואר עובדת בגן החיות לעיני המבקרים, בשעה שהאכילה אותו. מנהל גן החיות, פכלאנר, ניסה לסייע לעובדת המותקפת, אולם ניסיונותיו נכשלו והוא נפצע ברגלו. בפברואר 2005, מחצה פילה צעירה למוות את אחד מהמטפלים בגן החיות. המקרה עורר עניין בתקשורת, והעיתונות לחצה על פכלאנר להתפטר.
אירגסמצ'ה
אירגסמצ'ה (בהונגרית: Iregszemcse) הוא כפר במחוז טולנה שבמרכז הונגריה.
יהודי אירגסמצ'ה
לא ידוע הרבה על יהודי הכפר. במפקד קהילות הונגריה נכתב שהיו במקום 95 יהודים, בהם רופא, וטרינר וכמה בעלי אחוזות. יהודי העיר נשלחו למחנה ההשמדה אושוויץ בשנת 1944.
אמדה בורל
אמדה מארי ונסאן בורל (בצרפתית: Amédée Marie Vincent Borrel; 1 באוגוסט 1867 – 14 בספטמבר 1936) היה רופא ומיקרוביולוג צרפתי, תלמידו האחרון הישיר של לואי פסטר. בורל כיהן בשנים 1900–1914 כפרופסור במכון פסטר ובשנים 1919–1936 כפרופסור לבקטריולוגיה באוניברסיטת שטרסבורג.
ראשית חייו
אמדה בורל נולד בקזול-לה-בזייה במחוז ארו בפרובאנס, להוריו, אמיל בורל ומארי אזאיס. הוא למד בתיכון בעיר מונפלייה ובהמשך למד מדעי טבע (תואר ראשון ב-1889) ואחר כך רפואה באוניברסיטת מונפלייה. בשנת 1890 סיים תואר דוקטור ברפואה עם עבודה על האפיתל ואפיתליומה, שעוררה את תשומת לבו של איליה מצ'ניקוב. בשנת 1892 קיבל אותו מצ'ניקוב לעבודה במחלקתו במכון פסטר בפריז. בורל נמנה עם חברי קבוצת "הפסטריאנים", תלמידיו של לואי פסטר. בנובמבר 1894 יחד עם חברים אחרים מאותה קבוצה השגיחו על פסטר שהיה במצב קשה אחרי שלקה באי ספיקת כליות חריפה (אורמיה חריפה).
המשך פעילותו המדעית
בשנים 1894–1895 יחד עם איליה מצ'ניקוב עבד בורל במחקרים על השחפת על היווצרות ה"טוברקולים" בשחפת של הראות ושל הכליות. בשנים 1895–1900 המשיך לעבוד במכון פסטר תחת ניהולו של אמיל רו במסגרת הקורס למיקרוביולוגיה (קורס שכונה "Microbie technique"). בשנת 1900 התמנה על ידי אמיל רו למנהל אחת משתי המעבדות שבמסגרת הקורס למיקרוביולוגיה. המנהל השני היה ז'.בינו. יחד עם קלמט ויירסן השתתף בורל בייצור הנסיוב נגד הרעל של נחש הצפע. לצידו עבדו א פינואה, אטיין בורנה, ל. נגר וז'. ברידרה, אחר כך א. מגרו ופ. מאסון.
יחד עם אלכסנדר ירסן ואלבר קלמט חיפש ליצור חיסון נגד הדבר. ב-1895 פרסם עם ירסן וקלמט בשנתוני המכון פסטר את המחקר "חיידק הדבר - הפעילות הטיפולית של הנסיוב מבעלי חיים מחוסנים", וכן פרסם ב"ארכיבי רפואה ימית וקולוניאלית" את מאמר "הדבר - הערה שנייה".
בשנת 1903 נמנה בורל לצד גבריאל ברטראן, אלכסנדר בסרדקה ואחרים, עם מייסדי "הביטאון של מכון פסטר" (Bulletin de l'Institut Pasteur). יחד עם א. סאלמבני ואדואר דיז'ארדן-בומס השתתף במחקרם של אדואר נוקאר ואמיל רו על חיידק של דלקות ראות ("פריפנוימוניה") אצל הבקר (1898). עם רו הוא פרסם מאמר על הטטנוס המוחי (1898) ועל החיסון נגד טטנוס.
מלחמת העולם הראשונה
בימי מלחמת העולם הראשונה בשנים 1914–1918 המציא אחת ממסיכות הגז הראשונות. הקים אז ביישוב פרז'י (Fréjus) שירות מיון ומרכז אבחון, חיסון והסתגלות לאקלים שנועד לחיילים אפריקאים במסגרת הצבא הצרפתי. נאבק נגד איום השחפת וה"פריפנוימוניה" בקרב החיילים.
פרופסור באלזס
ב-1919 התמנה בורל לפרופסור, ראש הקתדרה לבקטריולוגיה כחלק מהסגל החדש, הצרפתי, של הפקולטה לרפואה של אוניברסיטת שטרסבורג. בשנים 1919–1936 שימש כמנהל המכון לתברואה ולבקטריולוגיה בשטרסבורג. באותן שנים ערך מחקרים בנוגע לטיפול בסרטן על ידי גליקוגן יודאט או באמצעות מתכות שונות, וכן חקר את הקשר האטיולוגי בין תולעים לסרטן ואת הסרטן שנגרם על ידי חשיפה לזפת. בהשראת עבודותיו של אלכסיס קארל, לצורך חקר הרקמות הבריאות או הסרטניות המציא בורל שיטת תרבית תאים על שקופיות דקות.
עם תלמידיו נמנו פייר מאסון, לאופולד נגר (בפריז), לואי בואז (1930-1880), דה קולון.
חיים אישיים
לאמדה בורל ולאשתו, קאמי מטילד לבית פיגארה (Figaret) נולדו שלוש בנות ובן. בנם, אלבר בורל (1918-1895), סגן משנה (לוטננט משנה) אשר שירת כקצין תצפית אווירית בגדוד 33 לתותחני שדה, נהרג בינואר 1918 בקרב אווירי בשמי אלזס בשנה האחרונה של מלחמת העולם הראשונה.
בזמן הפנוי עסק בורל גם בצילום, בפיסול ובציור. יצר בין השאר, פסל דיוקן של מורו ורבו, אמיל רו.
אמדה בורל הלך לעולמו בשנת 1936 באחוזתו במונמאז'ו, ביישוב הולדתו, קזול-לה-בזייה.
מונחים רפואיים הנקראים לפי שמו (אפונימים)
מחלה הנגרמת על ידי בורליה נקראת בורליוזיס - למשל מחלת ליים, או הבורליוזיס של העופות.
מבחר פרסומים
(פוסטרים מאוירים שנועדו להוראת בקטריולוגיה, מכון פסטר בפריז, ביאורים מאת א. בורל - בשלוש שפות - צרפתית, אנגלית, גרמנית)
לקריאה נוספת
James Goedert (ed) Infectious Causes of Cancer - Targets for Intervention, Humana Press, Springer, New York 2000, ע' 17–19
קישורים חיצוניים
Notices biographiques - Repères chronologiques
אמריקן פאי מציגים: ספר האהבה
אמריקן פאי מציגים: ספר האהבה (באנגלית: American Pie Presents: The Book of Love) הוא סרט קומדיית נעורים משנת 2009 אשר שוחרר ישירות ל-DVD. הסרט האחרון בסדרת סרטי אמריקן פאי.
תקציר העלילה
קודי, אחיו הקטן של רוב מעלה סרטון מביך שלו לרשת. דיינה, חברה של נייתן מחליטה להתנזר מסקס עד לחתונה. במהלך מסיבה של הלימודים רוב מנסה להגיד להיידי שהוא מאוהב בה ובטעות גורם לשריפת הספרייה. למחרת במהלך ניקיון הספרייה רוב מוצא את התנ"ך של האהבה. הוא מראה את הספר לחבריו והם מגלים שהספר הוא בגדר אגדה שעוברת שנים ברחבי הקמפוס. הם מחליטים לנסות לשקם את הספר ומחליטים לחפש את כל האנשים שכתבו אותו וכך הם מגיעים לנח לוינשטיין.
גלי ראובל
אנגלה "גֶלי" מריה ראובל (בגרמנית: Angela "Geli" Maria Raubal; 4 ביוני 1908 - 18 בספטמבר 1931) הייתה אחייניתו למחצה של אדולף היטלר.
ביוגרפיה
נולדה ללאו ראובל, פקיד מס, ולאנגלה ראובל, אחותו למחצה של אדולף היטלר (מאב משותף), במשפחה בת שלושה ילדים. בגיל שנתיים התייתמה מאביה ועברה עם אחיה ואחותה לגור אצל דודתה מצד אביה בלינץ. תקופה מסוימת חיה עם אמה בווינה, אולם שבה לדודתה וסיימה את לימודיה בגימנסיה שם ב-1927. הייתה בין הבנות הראשונות שזכו לתעודת בגרות באוסטריה.
בשנת 1923 מונה אדולף היטלר כאפוטרופסה. ב-1924 פגשה ראובל את היטלר לראשונה (הייתה צעירה ממנו ב-19 שנים), כאשר ביקרה אותו בכלא לנדסברג עם אחיה, לאו. בסוף שנות ה-20, כשהחלה המפלגה הנאצית לזנק והגיעה לממדי תנועת המונים בדרכה לשלטון בגרמניה, והיטלר הפך מחייל משוחרר הנואם ומסית בבתי קפה, בבתי מרזח ובקרנות הרחוב לדמות של מנהיג לאומי, הוא הזעיק בראשית שנת 1928 לביתו באוברזלצברג את אנגלה אחותו האלמנה, על מנת לנהל את משק ביתו ולבשל לו. גלי ואחותה נתלוו לאמן. ראובל הגיעה למינכן בסתיו 1927 על מנת ללמוד רפואה באוניברסיטה ושכרה חדר בפנסיון, בקרבת מקום לחדרו של היטלר. במהרה נקשרו קשרים בין הדוד לאחייניתו והוא חש רגיעה בחברתה הביתית. תוך זמן קצר שינתה את תוכניותיה, הפסיקה את לימודי הרפואה ורצתה ללמוד זמרה. היטלר מצדו מימן לה שיעורי זמרה אצל שני מורים מוכרים.
ראובל התיידדה עם הנרייטה הופמן, בתו של הצלם היינריך הופמן, שהתפרסם גם כצלם הרשמי של היטלר. בדצמבר 1927, בחתונתו של רודולף הס, הכריז אמיל מוריס, ממייסדי האס אס ונהגו של היטלר, שבכוונתו להנשא לראובל. היטלר נרגז ותבע מן השניים להיפרד. כיוון שראובל הייתה עדיין קטינה, לא התאפשרו הנישואים, והיטלר פיטר את מוריס ממשרתו כנהגו האישי.
"שניים בדירה אחת"
בשנת 1929 עזב היטלר את דירתו הצנועה במינכן ועבר לדירה מפוארת בת תשעה חדרים בסמוך ל"פרינצרגנטן-תיאטר". באוקטובר אותה שנה עברה גם ראובל לחדר בדירתו במינכן.
היטלר אסר על גלי לעזוב את הבית ולפתח קריירה עצמאית, ואף מנע ממנה להתרועע עם אנשים (בעיקר עם גברים) אחרים זולתו. בחוגים המקורבים להיטלר נפוצה השמועה שהיטלר מקיים יחסי מין עם אחייניתו, אך לא היו ראיות לכך.
ראובל, שלא גילתה כל עניין בפוליטיקה, נלוותה לעצרות ההמונים שבהשתתפות היטלר, רק כדי להשביע את רצונו, אך הפגינה בהן שעמום רב.
בעקבות הבחירות בספטמבר 1930, בהן הפכה המפלגה הנאצית לשנייה בגודלה ברייכסטאג, היה היטלר עסוק רוב זמנו בתעמולה עבור המפלגה והגיע לעיתים רחוקות לדירתו במינכן. באותה עת, החליפה ראובל מספר מאהבים. ככל הנראה היטלר לא היה מודע למעשיה, או שבחר להעלים עין.
ויכוחים ומריבות נתגלעו בין השניים וב-8 בספטמבר 1931, כשהיטלר יצא ממינכן להמבורג, הוא אסר על ראובל לצאת לווינה ונשמע נוזף בה, בהיכנסו למכוניתו ואומר: "... פעם נוספת, לא!".
ב-19 בספטמבר נתגלתה גופתה של ראובל כשהיא שרועה ירויה על רצפת חדר האמבטיה בביתו של היטלר, כשפצע מדמם קרוב ללבה. הכדור החטיא את לבה אך פגע בריאתה. אקדח וולטר, אותו אקדח שישמש את היטלר בהתאבדותו כ-15 שנה מאוחר יותר, היה מונח ליד הגופה. מכתב התאבדות לא נמצא, ונתיחה שלאחר המוות לא בוצעה, אך פרקליט המחוז קבע שהייתה זו התאבדות. בני הזוג שניהלו את משק הבית של היטלר בדירה העידו שבבוקר ה-18 בספטמבר התחולל בין היטלר לראובל ויכוח קולני. היטלר העיד שאחייניתו רצתה להופיע כזמרת אולם לא עמדה בלחץ. לאו, אחיה של ראובל, שטייל עמה בהרים שבוע לפני כן, העיד שהיא לא הראתה במחיצתו כל סימני דיכאון שהם. אמיל מוריס העיד ב-1945 שראובל חיה בדירה בתחושה שהיא נתונה בתוך "כלוב מוזהב".
לאחר מותה
כשהידיעה על מותה של ראובל הגיעה להיטלר, הוא איים לשים קץ לחייו וזמן רב לא התאושש מהזעזוע שמותה גרם לו. בתקופה הסמוכה למותה התנזר היטלר מאכילת בשר.
ראובל נטמנה בקבר זמני בבית העלמין בווינה, לבקשת אמה. היטלר שילם את עלויות שמירת הקבר רק עד שנת 1938. במרץ 1946 הוצאה גופתה של ראובל מן הקבר הזמני בפקודת הרשויות (מלכתחילה הייתה שמירת הגופה, במשך שנים בקבר זמני, בלתי-חוקית) והועברה לחלקת קבר מסודרת עם מצבה.
בשנת 1967 פונו הקברים מן החלקה והשטח הפך לכר דשא.
בשנת 1985 ניסה אזרח וינאי ליזום את הוצאת הגופה, על מנת לנסות להתחקות אחר נסיבות המוות, אולם הוא נתקל בסירוב הרשויות.
תאוריות על מותה
במשך השנים שחלפו מאז העסיק הנושא רבים והשערות שונות הועלו, אולם אף אחת מהשערות אלה לא אומתה. לדעת רוב הביוגרפים של היטלר, הייתה ראובל המאהבת של היטלר והיו בין השניים יחסים אינטימיים. אחד הביוגרפים של היטלר, העיתונאי הגרמני יואכים פסט, טען שגלי ראובל הייתה אהבתו הגדולה והיחידה של אדולף היטלר.
מוסרות
מוסרות (גם מסורה) הוא שמו של מקום הנזכר במקרא כאחת מתחנות (ה28 במספר) בני ישראל במסעם לאחר יציאת מצרים.
בני ישראל הגיעו למוסרות לאחר שהיו בחשמונה, וממסורות המשיכו לבארות בני יעקן, בדרכם לארץ ישראל:.
סדר המסעות
בספר דברים חזרה התורה על פירוט מסעות בני ישראל במוסרות אך בשינוי סדר המסעות:.
בתלמוד ירושלמי התקשו בדברי הפסוק, שהרי אהרן מת ונקבר בהור ההר, ואילו בפסוק זה נאמר שמת במסורה. מלבד זה התקשו בסתירת הפסוקים כאשר בספר במדבר כפי שהובא לעיל נאמר שבני ישראל נסעו ממסורות לבני יעקב, ואילו בספר דברים נאמר שנסעו מבארות בני יעקן למוסרה.
בתלמוד ישבו את שתי הקושיות בכך שלאחר שנסתלקו ענני הכבוד במיתת אהרן בהור ההר, שהגינו על בני ישראל, פחד בני ישראל ממלחמה עם כנען מלך ערד, ורצו לחזור לאחריהם למצרים, וחזור בפועל עד לבני יעקן, ומשם הלכו שוב למוסרה, עד שנלחמו בהם שבט לוי והחזירו אותם חזרה, ובמלחמה זו הרג שבט לוי מבני ישראל שמונה משפחות ובני ישראל הרגו מבני לוי ארבע משפחות, לאחר מעשה זה הבינו בני ישראל שמה שגרם להם למלחמה זו ולהרוגים הוא מפני שלא ספדו לאהרן הכהן. לכן מיד ערכו הספד בעודם במסורה, לכן נכתב בפסוק כאילו מת אהרן במוסרה.
פרשני המקרא כתבו ליישב את סתירת בפסוקים בדרכים אחרות, על פי פשוטו של מקרא:
בפירוש האבן עזרא כתב ליישב ש"מוסרות" הוא מקום אחד, אך מוסרה הוא מקום אחר. אך הרמב"ן דחה פירושו, וכתב שדרך התורה לשנות במעט את שמות המקומות והאנשים.
מצר קארה
רוחבו של המצר בנקודה הצרה ביותר הוא 50 קילומטרים. עומקו נע בין 230 מ' (במעבר המזרחי) ל-7 מ'. אורכו – 33 ק"מ.
המצר הוא אחד המעברים במעבר הצפון-מזרחי.
המצר התגלה בשנת 1556 על ידי הנווט האנגלי סטיבן בורו.
פצצות בדרך לסוף העולם
פצצות בדרך לסוף העולם (באנגלית: Psychedelic Zion) הוא סרט תיעודי ישראלי שכתב וביים ישרי הלפרן. הסרט מספק הצצה לתרבות ההטראנס המחתרתית שצמחה בישראל בשנות ה-90 ונחשב לסרט פולחן בקרב קהילת חובבי הטראנס בישראל. הסרט נבחר על ידי מגזין הקולנוע היוקרתי POV כאחד מעשרת הסרטים התיעודיים הטובים ביותר שנעשו בישראל והיה מועמד לפרס אופיר לסרט התיעודי הטוב ביותר בשנת 2000.
הסרט מציג לראשונה את תרבות הטראנס המחתרתית בישראל בימיה הראשונים. ניתן למצוא בו התייחסות ישירה לשימוש מסמים מסוגים שונים בצורה שלא נראתה בסרטים תיעודיים ישראליים לפניו.
תקציר העלילה
באביב 1998 יצא הבמאי ישרי הלפרן לתעד את עולם הטראנס הישראלי ועקב אחרי 3 חברים: ברטו מקריית מוצקין, יוני ממושב חזון ורוויטל מטבריה שנחשפו למוזיקת הטראנס ול("מסיבות טבע") במהלך טיולים בהודו, ומנסים להפיק מסיבות דומות בישראל. השלושה, מנהלים חברה להפקת מסיבות בשם PEACE AND LOVE PRODUCTION, מארגנים מסיבות טראנס מחתרתיות, ללא עלות, בהן רבים מהמשתתפים נוטלים סמי הזיה. רוב המסיבות מתנהלות ללא אישור והמשטרה מנהלת מרדף לסגירתן. גיבורי הסרט הופכים בעל כורחם ממפיקי מסיבות, למובילי מאבק חברתי למען הלגיטימיות של מוזיקת הטראנס ותרבות מסיבות הטראנס בישראל. שיא ההתנגדות מגיע בהפגנת ענק, שהיא למעשה מסיבת ענק שנערכת בכיכר המרכזית בתל אביב, כיכר רבין תחת השם "תנו צ'אנס לטראנס".
הפקת הסרט
הסרט בוים על ידי ישרי הלפרן והופק על ידי ישרי הלפרן ודורון צברי אשר הצטרף לצוות ההפקה בשלב מתקדם יותר. הסרט נערך על ידי הלפרן ואייל צרפתי. במקור הסרט התחיל ככתבה לתוכנית "יומן" של ערוץ 1, אך בגלל הנוכחות הגבוהה של סמים בסרט נאלץ היוצר להשלים את הסרט באופן עצמאי ובתמיכת הקרן החדשה לקולנוע וטלוויזיה.
רכס פאבי
רכס פאבי או מצוק פאבי או כף פאבי או האי פאבי (באנגלית: Pavie Ridge או, בצרפתית: Cap Pavie (מילולית: לשון היבשה פאבי) או Île Pavie (מילולית: האי פאבי)) הוא רכס סלעי או מצוק סלעי המהווה את קצהו הדרום מזרחי של הדום הקרח ברטרנד, בארץ גרהאם שבאנטארקטיקה.
גובהו של הרכס 500 מטרים מעל פני הים.
הרכס משתרע לכיוון דרום - מערב בין קרחון מרטין ומפרצון מוריין.
גילוי ומיפוי הרכס
האזור התגלה על ידי המשלחת הצרפתית הרביעית לאנטארקטיקה בפיקודו של ז'אן-באטיסט שארקו, אשר סבר כי מדובר באי, וקרא לו "האי פאבי" ("Île Pavie") בשנת 1909.
האזור מופה ממרחק, על ידי מוריס בונגראן (Maurice Bongrain), סוקר של המשלחת הצרפתית.
האזור נסקר, בשנת 1936 על ידי המשלחת הבריטית אל ארץ גרהאם בפיקודו של ג'ון רידוך ריימיל, אשר לא הבינה כי מדובר באותו אתר שגילה שארקו.
האזור נסקר שוב על ידי סקר שטחי חסות איי פוקלנד, בשנת 1948, אשר זיהו כי ה"אי" שגילה שארקו הוא מצוק רד רוק, והשם שנתן שארקו לאי, ניתן לרכס פאבי הסמוך.
מקור השם
שארקו קרא לאי על שמו של אוגוסט ג'. מ. פאבי (Auguste J. M. Pavie), דיפלומט צרפתי ומגלה ארצות.
תוכנית מובילים
תוכנית מובילים (באנגלית: Trailblazers program ) היא תוכנית לשילוב בוגרי ובוגרות החינוך החרדי בלימודים אקדמיים באוניברסיטת תל אביב.
היסטוריה
התוכנית התחילה את דרכה בפקולטה למשפטים בשנת 2015. מאז, התוכנית נפתחה עבור קשת רחבה של פקולטות וחוגי לימוד, וביניהם עבודה סוציאלית, חינוך, פסיכולוגיה, ביולוגיה, רפואה, מתמטיקה, מדעי המחשב, וחוגי ההנדסה.
התוכנית
מטרת התוכנית היא לשלב תלמידים עם רקע חינוכי חרדי באוניברסיטת תל אביב. התוכנית מיועדת לתלמידים שלמדו במוסד תיכוני חרדי או דתי כגון ישיבה תיכונית או ישיבה קטנה בכיתות ט'–י"ב. התוכנית מקבלת גם תלמידים יוצאים בשאלה וגם תלמידים שומרי תורה ומצוות כאחד.
תנאי קבלה למועמדים
התוכנית כוללת תנאי קבלה מותאמים לתארים השונים עבור מועמדים שלמדו בתנאי החינוך החרדי בכיתות ט'–י"ב.
יחסי איחוד האמירויות הערביות–הוותיקן
יחסי איחוד האמירויות הערביות–הוותיקן הם יחסי החוץ בין איחוד האמירויות הערביות ובין הכס הקדוש. הצורה המוקדמת ביותר של קשר בין פקידי שתי המדינות הייתה כאשר המייסד של איחוד האמירויות השייח' זאיד בן סולטאן אאל נהיאן פגש באופן לא רשמי את יוחנן פאולוס השני בשנת 1980. היחסים בין המדינות לא כוננו עד ה-31 במאי 2007. על פי הודעת הוותיקן, ההסדר הדיפלומטי התבסס על רצון לקדם "קשרים של ידידות הדדית ולחיזוק שיתוף הפעולה הבינלאומי.
רקע כללי
הקשרים בין איחוד האמירויות הערביות לכס הקדוש מושפעים במידה רבה על ידי יחסי הנצרות-אסלאם היסטוריים. כמדינה מוסלמית, הקמת יחסי איחוד האמירויות עם הכס הקדוש ברמה של שגרירות הייתה בעיני רבים דחיפה לאוכלוסייה הנוצרית באיחוד האמירויות, המונה כמיליון איש. הכס הקדוש גורס כי קשריו עם איחוד האמירויות מעוצבים באופן בסיסי על ידי ערכי החופש הדתי של המדינה וכן על ידי קיום יחסי אחווה עם הכנסייה הקתולית ואישור הקמת מרכזי פולחן חדשים.
בשנת 2008 איחוד האמירויות הערביות שלחה משלחת בראשותו של עבדול עזיז אל-גוראאר לפגוש את האפיפיור, במה שהיה הביקור ברמה הגבוהה ביותר בוותיקן על ידי גורמים באמירות מאז התקופה בה התחילו היחסים. בדבר האירוע, העיר גוראאר כי איחוד האמירויות הערביות רוצה ליצור קשר חזק עם הוותיקן ולהעצים את המגעים האזרחיים והדתיים. "אנו מצפים שהקשר הזה יתממש בקרוב," הוסיף. בנדיקטוס השישה עשר הזכיר כי הוא מכבד את מאמצי מנהיגי איחוד האמירויות לקידום סובלנות; בנוסף, מזכיר המדינה הוותיקן קרדינל טרסיסיו ברטונה תיאר את איחוד האמירויות הערביות כמודל לדו-קיום בין דתות שונות והוסיף כי דיאלוג בין אמונות היה אפשרי וכי קיצונים מהווים רק מספר מצומצם של חסידי אמונות דתיות.
באבו דאבי ארגן המרכז לענייני מידע פעם אחת סימפוזיון על הנושא "תפקיד הוותיקן בהפצת עקרונות הדו-קיום בעולם והסובלנות הדתית באיחוד האמירויות." הפורום, שכלל דוברים מרכזיים כמו פול-מונד אל-חכם והבישוף פול הינדר, ביקש לעודד דיאלוג על הידידות בין שתי המדינות ועל תפקידה של הדת בחברה.
במאי 2010 מינתה איחוד האמירויות הערביות את השגרירה הראשונה שלה בוותיקן, היסה עבדולה אחמד אל-אוטאיבה. מאז 2016, הארכיבישוף פרנציסקו מונטיליו פדילה הוא הנונציו של הוותיקן לאיחוד האמירויות.
ביקור האפיפיור
ביוני 2016 האפיפיור קיבל הזמנה לביקור באיחוד האמירויות, והכס הקדוש שלח מכתב לגורמי האומה המאשר כי ביקור יתקיים בשלב מסוים בעתיד. ב-6 בדצמבר 2018 אושר כי האפיפיור יבקר באיחוד האמירויות כדי להשתתף בישיבה הבין-דתית הבינלאומית בנושא "אחווה אנושית" באבו דאבי.
ב-3 בפברואר 2019 נחת האפיפיור פרנציסקוס בנמל התעופה הנשיאותי באבו דאבי, והתקבל על ידי השייח' מוחמד בן זייד, נסיך הכתר של אבו דאבי ועל ידי סגן המפקד העליון של כוחות הצבא באיחוד האמירויות ד"ר אחמד אל -טייב, האימאם הגדול מאוניברסיטת אל-אזהר, המשמש כמקור מוביל לחינוך לאסלאם סוני, ויו"ר מועצת הזקנים המוסלמית. ביקור זה הפך אותו גם לאפיפיור הראשון שביקר באזור בחצי האי ערב. ב-4 בפברואר השתתף האפיפיור בישיבה הבין-דתית, במהלכה חתמו הוא ואל-טייב על "מסמך על אחווה אנושית לשלום עולמי ולחיים משותפים". באותו יום נאם האפיפיור באנדרטת מייסד אבו דאבי, קיים מפגש עם אל-טייב וזקנים מוסלמים אחרים במסגד שייח' זאיד וקיים פגישה עם יורש העצר זייד בארמון הנשיאות. ב-5 בפברואר סיים האפיפיור פרנציסקוס את מסעו לאחר שקיים מיסה מול קהל גדול, המוערך בכ-180,000, בזייד ספורט סיטי.
מבחן פיז"ה
התחומים הנבדקים במבחנים
המבחנים בודקים את שליטתם של התלמידים בשלושה תחומים: אוריינות קריאה, אוריינות מתמטיקה ואוריינות מדעים וכן במספר "תחומים אורחים", כגון פתרון בעיות, אוריינות כלכלית ועוד.
מחקר פיז"ה מגדיר אוריינות כך: "אוריינות היא היכולת של תלמידים ליישם ידע וכישורים שרכשו בתחומים מרכזיים, וכן לנתח, להסיק ולהסביר בצורה יעילה את הדרכים שבהן הם ניגשים לבעיות, מפרשים אותן ומוצאים להן פתרונות, במגוון מצבים". אוריינות קריאה מוגדרת במחקר כיכולת להבין, להשתמש ולהעריך באופן ביקורתי טקסט כתוב, כדי להשיג את יעדיו של הפרט, לפתח את הידע והפוטנציאל שלו ולתרום לחברה. אוריינות מתמטיקה מוגדרת כיכולת לזהות ולהבין את התפקיד שממלאת המתמטיקה בעולם, לערוך שיפוטים מבוססים, להשתמש בה ולעסוק בה בדרך שתענה על צרכיו של הפרט כאזרח מועיל, מתעניין וביקורתי. אוריינות מדעים מוגדרת כיכולת לזהות שאלות, לרכוש ידע חדש, להסביר תופעות מדעיות ולהסיק מסקנות המבוססות על הוכחות ביחס לנושאים הקשורים למדע; להבין מה מייחד את המדע, להיות מודע לאופן שבו המדע והטכנולוגיה מעצבים את הסביבה; ולשאוף לעסוק בנושאים מדעיים בדרך ביקורתית. במחזורי המחקר האחרון, נוספו, לצד מבחנים בנייר ועפרון גם מבחנים ממוחשבים הבודקים קריאה דיגיטלית (קריאה והבנה של טקסטים האופייניים לסביבה אינטרנטית וממוחשבת) פתרון בעיות (התמודדות עם בעיות מעולם המציאות המומחשות ומדומות במחשב), ואוריינות מתמטיקה באמצעות מחשב.
פיתוח המבחן ויישומו
המחקר מנוהל ומפותח על ידי ה-OECD באמצעות תאגיד בינלאומי של מוסדות מחקר וחינוך שאותו הובילה עד למחזור מחקר 2012 המועצה האוסטרלית למחקר חינוכי (Australian Council for Educational Research - ACER). גופים אחרים, אירופאיים ואמריקאים (ETS, WESTAT), אחראים על היבטים שונים של המחקר, כגון פיתוח שאלוני הרקע והעמדות של התלמידים, תרגום המבחן לשפות המדינות המשתתפות השונות, פיתוח השאלונים לתלמיד ולמנהל וכו'. במחזור מחקר 2015, קיבל את ההובלה על התאגיד, ה-ETS) Educational Testing Service) גוף אמריקאי מוביל בארצות הברית ובעולם בתחום פיתוח מבחנים.
בכל מדינה המשתתפת במחקר מוקם מרכז מחקר לאומי, האחראי לתרגום המבחן לשפות המדינה, לסיוע בהכנת מדגם התלמידים, להעברת המבחנים והשאלונים ובדיקתם. פעולות אלו מתבצעות תחת פיקוח הדוק וניהול של הגוף הבינלאומי על פי תקני איכות מפורטים ונוקשים, המבטיחים כי התוצאות מעבר למדינות השונות ובמחזורי מחקר שונים יהיו בנות השוואה וכי המחקר יהיה תקף.
המחקר מתקיים באופן מחזורי אחת לשלוש שנים. מחזור המחקר הראשון נערך בשנת 2000, ולאחר מכן בשנים 2003, 2006, 2009, 2012, 2015, 2018, 2022 (מחזור 2021 נדחה בשנה בשל מגפת הקורונה). כשבכל מחזור מושם במוקד אחד משלושת תחומי האוריינות העיקריים (קריאה, מתמטיקה או מדעים), ושני תחומי האוריינות האחרים הם תחומי משנה. לעיתים נבדקים, בנוסף לשלושת תחומי אוריינות אלו, גם תחומים "אורחים" נוספים.
במחזור המחקר הראשון, בשנת 2000, נבחנו במבחן פיז"ה 265,000 תלמידים מ-32 מדינות. 28 מן המדינות היו חברות ב-OECD. בשנת 2002 בוצע גל שני של מחקר זה ונבחנו בו 11 מדינות נוספות (שלא היו חברות בארגון ה-OECD). במחזור פיז"ה 2000 היה תחום אוריינות הקריאה במוקד המחקר - שני שלישים מן השאלות במבחן היו בנושא זה, אוריינות מתמטיקה ואוריינות מדעים. השאלון לתלמיד התמקד בהרגלי התלמיד בקריאה ועמדותיו כלפי קריאה.